
5 hetes Elfogadás és Elköteleződés Terápia-alapú munkahelyi tréningek hatása vállalati dolgozók pszichológiai rugalmasságára: egy longitudinális vizsgálat

Elméleti háttér: Egyre bővülő szakirodalom kezdi dokumentálni az Elfogadás és Elköteleződés Terápia (Acceptence and Commitment Therapy; ACT) munkahelyi alkalmazásának pozitív hatását a munkavállalók pszichológiai rugalmasságára és általános mentális egészségére. A tudományos program tárgya az ACT-alapú munkahelyi tréningek pszichológiai rugalmasságra gyakorolt hatásának longitudinális vizsgálata.
Módszerek: A pszichológiai rugalmasság hat alapfolyamatát N=21 fő bevonásával vizsgáltam az öt hetes tréning első alkalma előtt és ötödik alkalma után. A pszichológiai rugalmasság az AAQ-II, CFQ-7, VLQ, FFMQ és WBSI kérdőívekkel került feltérképezésre.
Eredmények: A tréning előtt és után szignifikáns különbség mutatkozott a pszichológiai rugalmasság egy fő alapfolyamatában, a Jelen pillanattal való kapcsolatfelvételben. A tudatos cselekvés, leírás és ítéletmentesség képessége statisztikailag szignifikáns különbséget mutatott. Feltételezhetően a kognitív defúzióban és a reaktivitás-mentességben is tetten érhető a változás.
Konklúzió: A kutatás megerősítette, hogy a pszichológiai rugalmasság fejlesztő tréning hatékony lehet a tudatos jelenlét három aspektusának (a tudatos cselekvés, az ítéletmentesség, valamint a leírás) fejlesztésére. Az eredmények további kutatások elvégzését alapozzák meg, amelyekkel a hosszabb távú változást érdemes vizsgálni, méghozzá annak monitorozásával együtt, hogy a kutatási program résztvevői a mindennapok során gyakorolják a tréningen tanultakat.




